Diari Oficial de la Generalitat Valenciana


Sumari del DOGV 5244, del 24-04-2006 (2006/4592)

ORDRE de 7 de abril de 2006, de la Conselleria d'Economia, Hisenda i Ocupació per la qual es convoca la concessió de subvencions per a l'organització d'esdeveniments per a l'intercanvi de coneixements i la realització d'activitats divulgatives relacionades amb les matèries pròpies de l'àmbit competencial del SERVEF per a l'any 2006.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5244

Data del DOGV
:   24-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4592


Data del document
:   07-04-2006

Organisme emissor
:   Servei Valencià d'Ocupació i Formació

Tipus de document
:   Ordre

Descriptors 

:   * administració local
    * orientació professional
    * suport econòmic
    * acta de congrés
    * política d'ocupació
    * societat sense fins de lucre
    * universitat
    * administració regional

ORDRE de 7 de abril de 2006, de la Conselleria d'Economia, Hisenda i Ocupació per la qual es convoca la concessió de subvencions per a l'organització d'esdeveniments per a l'intercanvi de coneixements i la realització d'activitats divulgatives relacionades amb les matèries pròpies de l'àmbit competencial del SERVEF per a l'any 2006. [2006/X4592]  
La Llei 3/2000, de 17 d'abril, crea el Servici Valencià d'Ocupació i Formació (SERVEF) com a organisme autònom de naturalesa administrativa a què correspon, en l'àmbit territorial de la Comunitat Valenciana, l'impuls i l'execució de les polítiques de la Generalitat Valenciana en matèria d'intermediació i d'orientació laborals, així com les polítiques actives d'ocupació i de formació professional, tant ocupacional com contínua, que faciliten la inserció laboral i la millora ocupacional.   
Des de la seua creació, el SERVEF ha establit múltiples línies operatives per al foment i el desplegament d'aquestes polítiques; no obstant això, la complexitat dels factors socials, econòmics, tecnològics, que conflueixen en la problemàtica de l'ocupació i la seua variabilitat, per ser generades en un context històric i social molt dinàmic alhora que exigent en les seues demandes, necessiten l'anàlisi i la reflexió teòriques sobre aquest fenomen, i la comunicació i l'intercanvi d'experiències entre persones i institucions.   
Amb la finalitat de donar suport a iniciatives que incrementen la productivitat intel·lectual i la seua divulgació, la Conselleria d'Economia, Hisenda i Ocupació, a través del Servici Valencià d'Ocupació i Formació, convoca les presents ajudes per a patrocinar al territori de la Comunitat Valenciana, l'organització dels fòrums de debat, l'exposició i la projecció pública, així com la realització d'activitats divulgatives, que versen sobre les matèries de la intermediació i orientació laborals, les polítiques actives d'ocupació i la formació professional.   
Per tot això, i fent ús de la facultat que em confereix l'article 35 de la Llei 5/1983, de la Generalitat Valenciana, de 30 de desembre, de Govern Valencià, i de conformitat amb l'article 47 del Text Refós de la Llei d'Hisenda Pública de la Generalitat Valenciana,   
ORDENE   
Primer. Objecte   
1. L'objecte d'aquesta convocatòria és regular el procediment de concessió de subvencions destinades a l'organització d'esdeveniments, com ara congressos, seminaris, jornades, reunions, conferències i altres fòrums d'intercanvi de coneixements, així com per a la realització d'activitats de divulgació de caràcter científic que tinguen com a objecte, en ambdós supòsits, la difusió del coneixement en matèries relacionades amb l'àmbit competencial del Servici Valencià d'Ocupació i Formació.   
2. Podran admetre's sol·licituds d'esdeveniments la denominació dels quals no coincidisca amb alguna de les enunciades en el número anterior, com ara «setmana», «cicle», etc. Igualment, podran incloure's, com a activitats divulgatives, les publicacions el contingut essencial de les quals s'ajuste al caràcter de difusió del coneixement inherent al fi d'aquesta convocatòria.   
3. Les propostes que es presenten hauran de fonamentar-se en iniciatives que incrementen la productivitat intel·lectual, l'anàlisi i la reflexió teòriques i la divulgació i l'intercanvi d'experiències en l'àmbit de l'ocupació, en el sentit més ampli.   
4. Les actuacions subvencionables hauran de realitzar-se en l'àmbit territorial de la Comunitat Valenciana durant l'any 2006.   
Segon. Crèdit màxim i import de les ajudes   
1. Es podran concedir ajudes fins a un import màxim de 10.000 euros per a cada activitat o esdeveniment. El crèdit màxim destinat a finançar aquesta convocatòria és de 42.695 euros, a càrrec de la línia de subvenció T5633, «Patrocini de fòrums sobre l'ocupació», del capítol IV, subprograma pressupostari 322.59, «Administració i coordinació general», del pressupost de despeses del SERVEF per a l'exercici 2006.   
2. La consignació pressupostària inicial podrà ser incrementada com a conseqüència de disponibilitats pressupostàries, amb la tramitació prèvia de la corresponent transferència de crèdits, de la qual cosa es donarà publicitat en el Diari Oficial de la Generalitat Valenciana.   
3. L'import de les ajudes regulades en aquesta convocatòria no podrà ser, en cap cas, d'una quantia tal que, aïlladament o en concurrència amb subvencions o ajudes d'altres administracions públiques o altres ens públics o privats, superen el cost de l'activitat a desenvolupar pel beneficiari.   
Tercer. Beneficiaris   
1. Dins dels límits pressupostaris i d'acord amb les condicions i criteris establits en aquestes bases, podran ser beneficiaris d'aquestes ajudes les universitats, públiques o privades, les administracions públiques i les institucions sense ànim de lucre radicades a la Comunitat Valenciana que organitzen alguna de les iniciatives objecte d'aquesta convocatòria durant l'any 2006.   
2. No podran obtenir la condició de beneficiaris les entitats en què concórrega alguna de les circumstàncies establides en l'article 13 de la Llei 38/2003, de 17 de novembre, General de Subvencions.   
Quart. Supòsits exclosos   
1. Queden exclosos d'aquesta convocatòria els esdeveniments o les activitats organitzats pels centres o pels organismes públics el titular dels quals siga la Generalitat Valenciana, així com les entitats autònomes, les societats mercantils i la resta d'entitats de dret públic indicades en l'article 2 de la Llei 15/2005, de 26 de desembre, de Pressupostos de la Generalitat per a l'exercici 2006.   
2. No s'admetran les propostes que formen part de l'execució d'actuacions ja subvencionades per uns altres conceptes o que se'n deriven.   
Cinqué. Sol·licituds   
1. El termini de presentació de sol·licituds començarà l'endemà de la publicació de la present convocatòria en el Diari Oficial de la Generalitat Valenciana i finalitzarà el 30 de juny de 2006.   
2. Les sol·licituds, adreçades en tot cas al Servici Valencià d'Ocupació i Formació, es formalitzaran segons el model que s'adjunta com a annex I d'aquesta convocatòria, i podran presentar-se per mitjà de qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, encara que preferentment en el Registre Central del SERVEF, ubicat a l'avinguda de Navarro Reverter, 2, 46862 València.   
3. Caldrà adjuntar a l'imprés normalitzat de sol·licitud la següent documentació original o acarada com cal:   
a) Per a totes les entitats sol·licitants:   
Acreditació, d'acord amb la peculiaritat orgànica de cada entitat sol·licitant, de la facultat del representant legal d'aquesta per a sol·licitar aquesta subvenció, qui haurà de subscriure la corresponent sol·licitud.  
Declaració per escrit del representant legal de l'entitat de les subvencions sol·licitades o concedides per altres organismes públics o privats per al mateix fi.   
Projecte detallat de l'esdeveniment o de l'activitat per a la qual se sol·licita la subvenció, amb especificació dels seus objectius, del sector o de l'àmbit d'activitat beneficiari de l'acció a curt o llarg termini, del pla de treball, del programa, del calendari d'execució, dels participants i de qualsevol altra informació que permeta avaluar-ne el contingut i la rellevància des d'un punt de vista científic, tècnic, etc., d'acord amb els criteris de valoració establits més endavant.   
Pressupost desglossat en partides o epígrafs de despesa de l'esdeveniment que s'organitza o de l'activitat que es realitzarà.   
Memòria comprensiva de les actuacions desenvolupades en anteriors edicions, si és el cas, d'aquesta mateixa activitat.   
Declaració per escrit del representant legal de l'entitat que aquesta no està sotmesa a cap de les circumstàncies previstes en l'article 13, apartats 2 i 3, de la Llei 38/2003, de 17 de novembre, General de Subvencions, que determina la prohibició per a obtenir la condició de beneficiari de subvencions, mitjançant l'emplenament i la subscripció del model de declaració que s'adjunta com a annex II.  
b) Si l'entitat sol·licitant és una universitat privada o una entitat sense ànim de lucre, a més hauran d'aportar-hi:   
DNI del representant de l'entitat i documentació acreditativa de la seua representació legal.   
CIF de l'entitat sol·licitant.   
Estatuts o documentació acreditativa de la seua constitució en què conste la seua personalitat jurídica pròpia i l'absència d'ànim de lucre.   
4. Quan la sol·licitud no reunisca els requisits establits en la present ordre o no s'adjunte la documentació que d'acord amb aquesta siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de 10 dies esmene la falta o acompanye els documents preceptius; en cas contrari es considerarà que desisteix de la seua petició i la sol·licitud serà arxivada, amb la resolució prèvia que serà dictada en els termes previstos en l'article 42 de l'esmentada llei.   
Sisé. Comissió avaluadora   
1. Per a l'avaluació i la selecció de les sol·licituds es constituirà una comissió avaluadora formada pels membres següents:   
. Presidenta: la secretària general del SERVEF.   
. Vocals:   
La cap de l'Àrea d'Organització i Sistemes d'Informació.  
El cap de l'Àrea de Recursos Humans i Econòmics.   
. Secretari/ària: Un tècnic o una tècnica de la Secretaria General del SERVEF, qui assistirà a les sessions que realitze la comissió amb veu però sense vot.   
2. Per al compliment de la seua comesa, la Comissió podrà sol·licitar l'assessorament de tècnics o d'experts en les matèries d'inserció i d'orientació laborals, de foment i de millora de l'ocupació i de formació professional ocupacional, que podran assistir-hi amb veu però sense vot.   
3. La comissió se sotmetrà, quant al seu règim de funcionament, a allò disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
4. La Comissió Avaluadora es reunirà una vegada finalitzat el termini de presentació de sol·licituds, i a la vista de la documentació presentada i de la consideració dels criteris de valoració que s'indiquen tot seguit, elevarà una proposta a l'òrgan competent perquè siga resolta.   
Seté. Criteris de valoració   
Dins del compliment de les línies generals indicades en l'objecte i dels supòsits exclosos d'aquesta convocatòria, per a l'avaluació dels projectes, la Comissió Avaluadora tindrà en compte els següents aspectes i ponderació:   
Qualitat o nivell cientificotècnic de la proposta. Valoració: fins a un 40%.   
Major grau de generalització dels efectes o dels impactes de l'acció proposada sobre altres àmbits o sectors o al conjunt de la societat. Valoració: fins a un 40%.   
Vinculació o incardinació del projecte presentat amb un pla o un programa conjunt. Valoració: fins a un 20%.   
Huité. Resolució de la convocatòria   
1. La competència per a resoldre les sol·licituds formulades correspondrà a la directora general del Servici Valencià d'Ocupació i Formació, sobre la base de la proposta que eleve la Comissió Avaluadora.   
2. El termini màxim per a resoldre i notificar la concessió o la denegació de les sol·licituds serà de 6 mesos comptats des de l'endemà de la publicació en el Diari Oficial de la Generalitat Valenciana d'aquesta ordre.   
3. Una vegada transcorregut el termini indicat anteriorment sense que s'haja dictat i notificat resolució expressa, les sol·licituds s'entendran desestimades, de conformitat amb el que estableix l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana.   
4. La resolució de concessió de les ajudes fixarà expressament la quantia concedida i serà notificada als interessats en els termes previstos en els articles 58 i 59 de la Llei 30/1992, abans mencionada.   
5. Les resolucions que es dicten a l'empara de la present ordre esgotaran la via administrativa, i contra aquestes s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que consideren procedent.   
Nové. Resolució de les incidències   
L'òrgan competent per a resoldre les incidències produïdes amb posterioritat a la concessió de les ajudes, com ara pròrroga de terminis, modificacions justificades del projecte inicial o qualsevol variació de les condicions particulars de la concessió, serà la directora general del Servici Valencià d'Ocupació i Formació, sense perjuí de la delegació d'acord amb les disposicions vigents.   
Deu. Obligacions dels beneficiaris   
1. Amb caràcter general, i en virtut de la normativa aplicable, són exigibles les obligacions següents:   
. Realitzar efectivament l'activitat d'acord amb el projecte presentat, en la forma i els terminis establits.   
. Acreditar davant de l'òrgan concedent la realització de l'activitat, així com el compliment dels requisits i les condicions que determinen la concessió.   
. Comunicar al SERVEF l'obtenció d'altres subvencions o ajudes per a la mateixa finalitat, procedents de qualsevol administració o ens públic o privat.   
. Facilitar totes les dades i les informacions relacionades amb la subvenció concedida que siguen requerides pel SERVEF.   
. Sotmetre's a les actuacions de control economicofinancer per a les quals siguen requerits.   
2. A més, en qualitat de beneficiaris d'aquestes ajudes, les entitats que resulten beneficiàries d'aquestes ajudes estan obligades a presentar en el termini dels 15 dies naturals següents a la recepció de la notificació de la concessió:   
a) Comunicar per escrit al SERVEF l'acceptació de la subvenció.   
b) Presentar, en el supòsit de no estar exonerades d'això i en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la documentació acreditativa de trobar-se al corrent en el compliment de les obligacions tributàries i davant de la Seguretat Social que s'indica tot seguit, la vigència del qual estarà referida al moment de l'atorgament de la subvenció:   
Certificat positiu expedit per l'Agència Estatal de l'administració tributària que acredite que l'entitat es troba al corrent en el compliment de les obligacions tributàries d'acord amb el que estableix l'article 13 del Reglament General de la Llei de Contractes de les Administracions Públiques, aprovat pel Reial Decret 1.098/2001, de 12 d'octubre.   
Certificat positiu expedit per l'òrgan competent de la Seguretat Social que acredite que l'entitat es troba al corrent en el compliment de les obligacions amb la Seguretat Social d'acord amb el que estableix l'article 14 del Reglament General de la Llei de Contractes de les Administracions Públiques, aprovat pel Reial Decret 1.098/2001, de 12 d'octubre.   
Certificat positiu expedit pels servicis territorials corresponents de la Conselleria d'Economia, Hisenda i Ocupació que acredite que l'entitat no té deutes de naturalesa tributària amb l'administració autonòmica en període executiu o, si és el cas, deutes no atesos en període voluntari.   
Alta i últim rebut de l'impost d'activitats econòmiques, o en el supòsit de no estar-hi obligat, declaració responsable establida en l'article 15 del Reial Decret 1.098/2001, de 12 d'octubre, d'Aprovació del Reglament General de la Llei de Contractes de les Administracions Públiques.   
c) Comunicar per escrit al SERVEF qualsevol canvi que es produïsca en el programa definitiu de l'activitat abans de realitzar-la.   
d) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini del SERVEF. Per a això s'inserirà en un lloc preferent i destacat el logotip del Servici Valencià d'Ocupació i Formació, d'acord amb les normes d'identitat corporativa d'aquesta institució. Aquesta obligació només serà aplicable amb posterioritat a la recepció de la notificació de la concessió de l'ajuda.   
e) Justificar l'ús de la subvenció en la forma que s'indica en l'article dotze.   
Onze. Despeses subvencionables   
1. En la resolució de concessió s'indicarà, a més de la quantia concedida, la partida o les partides de despesa que constituiran l'objecte de la justificació posterior, d'acord amb el detall del pressupost presentat juntament amb la sol·licitud.   
2. En cap cas el cost d'adquisició de les despeses subvencionables podrà ser superior al valor de mercat.   
3. Queden expressament excloses aquelles despeses relatives a restauració (servici d'àpats, vi d'honor, esmorzars, etc.), dietes, visites, activitats lúdiques, i, en general, totes aquelles que no mantinguen una relació essencial amb la naturalesa de la proposta.   
4. Els tributs podran ser subvencionables quan el beneficiari els abona efectivament. No es consideraran despeses subvencionables els impostos indirectes (impost sobre el valor afegit, entre d'altres) quan siguen susceptibles de recuperació o compensació, ni els impostos personals sobre la renda.   
Dotze. Justificació de les ajudes   
1. La justificació de la subvenció requerirà la presentació pel beneficiari dels documents següents:   
. Memòria succinta de les actuacions realitzades, comprensiva, a més, d'una avaluació d'aquestes i de la quantitat d'assistents, si és el cas.   
. Un fullet, programa o cartell anunciador si es tracta de la realització d'un esdeveniment, o un exemplar en què se suporte materialment l'activitat divulgativa subvencionada.   
. Declaració final dels ingressos i de les despeses produïts sobre el total de l'activitat objecte de l'ajuda, desglossat en els distints epígrafs de despesa i subscrita com cal pel representant legal de l'entitat.   
. Justificació documental corresponent a aquelles partides de despesa que s'hagen subvencionat la quantia de les quals serà igual, almenys, a l'import concedit. La justificació de la despesa s'efectuarà mitjançant la presentació dels originals de les factures i de la resta de documents de valor probatori equivalent amb validesa en el tràfic jurídic mercantil o amb eficàcia administrativa.   
Referent a això, les factures o altres documents substitutius hauran d'ajustar-se als requisits establits en el Reglament pel qual es regulen les obligacions de facturació, aprovat pel Reial Decret 1.496/2003, de 28 de novembre (BOE núm. 286, de 29 de novembre de 2003).   
2. Aquests documents es presentaran en la Secretaria General del SERVEF, en un termini no superior a dos mesos des de la finalització de l'activitat i, en tot cas, abans del 30 de novembre de 2006. En allò no previst en aquesta ordre, s'hi aplicarà quant a la justificació de les subvencions públiques l'article 30 de la Llei 38/2003, General de Subvencions.  
Tretze. Pagament de les ajudes   
1. Després de la correcta i total justificació en la manera indicada, es pagarà la subvenció d'una sola vegada, sempre que s'haja realitzat l'esdeveniment o l'activitat d'acord amb el programa o el projecte presentat.   
2. No obstant això, amb la sol·licitud prèvia expressa de l'entitat beneficiària, podrà anticipar-se el pagament d'aquestes ajudes d'acord amb el règim previst per a les transferències corrents regulat en l'article 47.bis del Text Refós de la Llei d'Hisenda Pública de la Generalitat Valenciana, pel qual s'aprova el Decret Legislatiu de 26 de juny de 1991:   
. Es podrà lliurar fins a un 40% de l'import d'aquella una vegada concedida.   
. La resta es pagarà una vegada que el beneficiari justifique el compliment del que es convé.   
3. Per al supòsit de bestreta de pagament sobre la subvenció concedida, haurà de constituir-se abans una garantia en la manera prevista normativament a favor del Servici Valencià d'Ocupació i Formació per un import igual al que s'anticipa. Queden exclosos d'aquesta obligació els beneficiaris en què concórreguen les condicions estipulades en l'article 47.bis.3 del text refós esmentat.   
Catorze. Minoració i reintegrament de les subvencions concedides  
1. La concurrència de les causes de reintegrament descrites en l'article 37 de la Llei 38/2003, General de Subvencions, i en especial l'incompliment de qualsevol de les obligacions, condicions i altres circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquesta, donarà lloc a la incoació pel SERVEF, amb l'audiència prèvia de l'entitat interessada, del corresponent procediment de minoració i de reintegrament, si és el cas, de les ajudes percebudes i s'exigirà l'interés de demora corresponent des del moment del pagament de la subvenció fins a la data en què s'acorde la procedència del reintegrament.  
2. Igualment, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions atorgades per unes altres administracions o ens públics o privats, podrà donar lloc a la modificació de la resolució de concessió.   
DISPOSICIONS ADDICIONALS  
Primera   
A les subvencions regulades en aquesta ordre, s'hi aplicarà la normativa autonòmica en vigor continguda en el Decret Legislatiu de 26 de juny de 1991, del Consell de la Generalitat, pel qual s'aprova el Text Refós de la Llei d'Hisenda Pública Valenciana, així com la normativa bàsica continguda en la Llei 38/2003, de 17 de novembre, General de Subvencions.   
Segona   
Amb caràcter excepcional, i sempre que concórreguen circumstàncies motivades com cal que impossibiliten la justificació de les ajudes en el termini assenyalat en l'article 12, la directora general del SERVEF podrà acordar l'ampliació del termini de justificació, d'acord amb el que estableix l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
DISPOSICIONS FINALS  
Primera  
S'autoritza la directora general del SERVEF per a dictar totes les instruccions i les resolucions que siguen necessàries per a l'adequada aplicació i desenvolupament del que disposa aquesta ordre, sense perjuí de la seua delegació seguint les disposicions vigents.  
Segona   
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Contra el present acte, que esgota la via administrativa, podran els interessats interposar-hi un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa; o potestativament, un recurs de reposició davant aquest mateix òrgan en el termini d'un mes, computats en els termes mencionats, de conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.  
València, 7 de abril de 2006  
El conseller d'Economia, Hisenda i Ocupació,  
GERARDO CAMPS DEVESA